b'\n_START_ARTICLE_\nFaktoringas\n_START_PARAGRAPH_\nFaktoringas \xe2\x80\x93 paslaug\xc5\xb3 visuma, pagr\xc4\xafsta piniginio reikalavimo (debitorinio \xc4\xafsiskolinimo) perdavimu faktoringo bendrovei ir apimanti finansavim\xc4\x85, s\xc4\x85skait\xc5\xb3 administravim\xc4\x85 ir klient\xc5\xb3 skol\xc5\xb3 apskait\xc4\x85 bei rizikos, susijusios su abejotinomis skolomis, suma\xc5\xbeinim\xc4\x85. _NEWLINE_\xc5\xa0imtai t\xc5\xabkstan\xc4\x8di\xc5\xb3 pasaulio \xc4\xafmoni\xc5\xb3, sudarydamos prekybos sandorius, naudojasi faktoringo bendrovi\xc5\xb3 paslaugomis. Faktoringas leid\xc5\xbeia pritraukti papildom\xc5\xb3 l\xc4\x97\xc5\xa1\xc5\xb3 prekybai finansuoti, u\xc5\xbetikrina stabilius pinig\xc5\xb3 srautus bei palengvina j\xc5\xb3 planavim\xc4\x85, suma\xc5\xbeina valdymo ir administracines s\xc4\x85naudas, gali eliminuoti rizik\xc4\x85, susijusi\xc4\x85 su blogais debitoriniais \xc4\xafsiskolinimais, tod\xc4\x97l \xc4\xafmon\xc4\x97s daugiau i\xc5\xa1tekli\xc5\xb3 gali skirti savo pagrindinei veiklai.\n_START_SECTION_\nFinansavimas\n_START_PARAGRAPH_\nFaktoringas yra efektyvus ir greitas \xc4\xafmon\xc4\x97s apyvartinio kapitalo finansavimo b\xc5\xabdas, kuris leid\xc5\xbeia, ne\xc4\xafkei\xc4\x8diant turto, gauti 80\xe2\x80\x9390 proc. s\xc4\x85skaitos sumos. Per kelias dienas, pateikus dokumentus, pardav\xc4\x97jui sumokamas avansas, o pirk\xc4\x97jui atsiskai\xc4\x8dius, \xe2\x80\x93 ir likusi suma. Faktoringas yra labai lanksti finansavimo priemon\xc4\x97, nes ji tiesiogiai susijusi su pardavimo apimtimi \xe2\x80\x93 kuo didesnis pardavimas, tuo daugiau gaunama l\xc4\x97\xc5\xa1\xc5\xb3.\n_START_SECTION_\nRizikos suma\xc5\xbeinimas\n_START_PARAGRAPH_\nSuinteresuota parduoti \xc4\xafmon\xc4\x97 da\xc5\xbenai netikrina savo pirk\xc4\x97j\xc5\xb3 mokumo bei finansin\xc4\x97s pad\xc4\x97ties, tod\xc4\x97l pardav\xc4\x97jui gali kilti nenumatyt\xc5\xb3 sunkum\xc5\xb3, kai jo pirk\xc4\x97jai susiduria su mokumo problemomis. Faktoringo paslaug\xc5\xb3 teik\xc4\x97jas gali \xc4\xafvertinti rizik\xc4\x85, susijusi\xc4\x85 su \xc4\xafvairiomis \xc4\xafmon\xc4\x97mis ir \xc4\xafmoni\xc5\xb3 grup\xc4\x97mis, nes turi i\xc5\xa1sami\xc4\x85 duomen\xc5\xb3 baz\xc4\x99, klient\xc5\xb3 tinkl\xc4\x85. Faktoringas garantuoja \xc4\xafmonei stabilius ir patikimus pinig\xc5\xb3 srautus net ir tuo atveju, kai pirk\xc4\x97jas susiduria su mok\xc4\x97jimo sunkumais ar bankrutuoja.'